การไฟฟ้าส่วนภูมิภาค เผยมีผู้ใช้ไฟขอคืนเงินประกันการใช้ไฟแล้วกว่า 1 ล้านราย พร้อมขอความร่วมมือประชาชนลงทะเบียนตรวจสอบสิทธิ์ทางออนไลน์
การไฟฟ้าส่วนภูมิภาค เผยมีผู้ใช้ไฟขอคืนเงินประกันการใช้ไฟแล้วกว่า 1 ล้านราย พร้อมขอความร่วมมือประชาชนลงทะเบียนตรวจสอบสิทธิ์ทางออนไลน์นายจาตุรงค์ สุขะเสน รองผู้ว่าการการไฟฟ้าส่วนภูมิภาค (PEA) เปิดเผยว่า ตั้งแต่วันที่ 25 มีนาคมที่ผ่านมา ซึ่งเปิดให้มีการลงทะเบียนตรวจสอบสิทธิ์ขอคืนเงินประกันการใช้ไฟฟ้าจนถึงวันที่ 27 มีนาคม 2563 มีผู้ใช้ไฟฟ้าตรวจสอบข้อมูลผ่านเว็บไซต์ 5.8 ล้านครั้ง และลงทะเบียนรับสิทธิ์ได้มากกว่า 1 ล้านราย คิดเป็นจำนวนเงินที่จะต้องคืนประชาชนจำนวนมากกว่า 1,700 ล้านบาท และมีการระบุขอรับเงินผ่านบัญชีธนาคารมากที่สุด สำหรับประเด็นที่มีการชี้แจงให้กับผู้ใช้ไฟฟ้ามากที่สุดคือ กรณีเงินประกันการใช้ไฟเป็นของผู้ที่เสียชีวิตไปแล้วและไม่มีใบเสร็จรับเงินนำมาเป็นหลักฐานต้องทำอย่างไร ซึ่งตามปกติการไฟฟ้าส่วนภูมิภาคได้มีช่องทาง Call Center ไว้สำหรับรองรับการติดต่อจำนวน 90 คู่สาย และได้ดำเนินการเพิ่มคู่สายให้มากขึ้น เพื่อรองรับผู้ใช้ไฟให้ได้รับความสะดวกรวดเร็วยิ่งขึ้น หากผู้ใช้ไฟมีข้อสงสัยเกี่ยวกับเอกสารหลักฐานที่ต้องใช้แสดงสิทธิ์ ในการขอคืนเงินประกัน สามารถอ่านข้อมูลเบื้องต้นได้จากเว็บไซต์ www.pea.co.th / Facebook : การไฟฟ้าส่วนภูมิภาค PEA / PEA Line Official Account : @peathailand ได้อีกช่องทางหนึ่ง ทั้งนี้ขอความร่วมมือให้ผู้ใช้ไฟฟ้าลงทะเบียนตรวจสอบสิทธิ์คืนเงินประกันการใช้ไฟผ่านช่องทางออนไลน์ที่การไฟฟ้าส่วนภูมิภาค กำหนด โดยงดเดินทางมาที่สำนักงานการไฟฟ้าส่วนภูมิภาค เพื่อลดการแพร่ระบาดและป้องกันการแพร่เชื้อโรคโควิด -19 ตามมาตรการของรัฐบาล “อยู่บ้าน ลดเชื้อ เพื่อชาติ”